title: Vykonávacie nariadenie Komisie (EÚ) 2020/709 z 20. mája 2020, ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Jambon de Bayonne“ (CHZO)]

text:
                  28.5.2020

                  SK

                  Úradný vestník Európskej únie

                  L 166/2

         VYKONÁVACIE NARIADENIE KOMISIE (EÚ) 2020/709
         z 20. mája 2020,
         ktorým sa schvaľuje podstatná zmena špecifikácie názvu zapísaného do registra chránených označení pôvodu a chránených zemepisných označení [„Jambon de Bayonne“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
         keďže:

                     (1)

                     V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Francúzska o schválenie zmeny špecifikácie chráneného zemepisného označenia „Jambon de Bayonne“ zapísaného do registra na základe nariadenia Komisie (ES) č. 2139/98 (2).

                     (2)

                     Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie (3).

                     (3)

                     Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie by sa mala schváliť,

               PRIJALA TOTO NARIADENIE:

            Článok 1
            Zmena špecifikácie uverejnená v Úradnom vestníku Európskej únie týkajúca sa názvu „Jambon de Bayonne“ (CHZO) sa schvaľuje.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. mája 2020

                  za Komisiu

                  v mene predsedníčky

               Janusz WOJCIECHOWSKI

                  člen Komisie

            (1)  Ú. v. EÚ L 343, 14.12.2012, s. 1.

            (2)  Nariadenie Komisie (ES) č. 2139/98 zo 6. októbra 1998, ktorým sa dopĺňa príloha k nariadeniu Komisie (ES) č. 2400/96 o zápise určitých názvov do Registra chránených označení pôvodu a chránených zemepisných označení ustanoveného v nariadení Rady (EHS) č. 2081/92 o ochrane zemepisných označení, a označení pôvodu poľnohospodárskych výrobkov a potravín (Ú. v. ES L 270, 7.10.1998, s. 7).

            (3)  Ú. v. EÚ C 18, 20.1.2020, s. 39.


title: Vykonávacie nariadenie Komisie (EÚ) 2020/712 z 25. mája 2020, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

text:
                  29.5.2020

                  SK

                  Úradný vestník Európskej únie

                  L 167/1

         VYKONÁVACIE NARIADENIE KOMISIE (EÚ) 2020/712
         z 25. mája 2020,
         ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. e),
         keďže:

                     (1)

                     Nariadením (EHS) č. 2658/87 sa zaviedla nomenklatúra tovaru (ďalej len „KN“), ktorá je uvedená v prílohe I k uvedenému nariadeniu.

                     (2)

                     Podpoložka KN 2403 99 10 sa vzťahuje na „žuvací tabak a šnupací tabak“, ktoré sú bezdymovými tabakovými výrobkami.

                     (3)

                     Nariadenie Rady (EHS) č. 950/68 (2), ktorým sa stanovil Spoločný colný sadzobník, predchodca KN, bolo prijaté iba v štyroch jazykoch: v nemčine, vo francúzštine, v taliančine a holandčine. V uvedených jazykových zneniach sa výrobky, ktoré sú teraz uvedené v podpoložke 2403 99 10, označujú ako „Kautabak und Schnupftabak“ v nemčine, ako „tabac à mâcher et tabac à priser“ vo francúzštine, ako „tabacco da masticare e tabacco da fiuto“ v taliančine a ako „pruimtabak en snuif“ v holandčine.

                     (4)

                     V anglickom znení Spoločného colného sadzobníka, ktoré pochádza z roku 1973, a teda po nemeckom, francúzskom, talianskom a holandskom jazykovom znení, sa výrobky, ktoré sú teraz uvedené v podpoložke 2403 99 10, označujú ako „chewing tobacco and snuff“.

                     (5)

                     V angličtine výraz „snuff“ pri použití v súvislosti s tabakovými výrobkami znamená prípravok z práškového tabaku určený na vdychovanie nosnými dierkami, žuvanie, alebo na umiestnenie na ďasná. Anglické jazykové znenie KN a niektoré ďalšie jazykové znenia tak neboli jednoznačné, pokiaľ ide o to, či by sa výraz „šnupací tabak“ mal obmedziť na výrobky, ktoré možno vdychovať nosom, alebo či zahŕňa aj prípravky z práškového tabaku, ktoré môžu byť umiestnené na ďasná.

                     (6)

                     Všetky rôzne jazykové znenia aktov Únie sú autentické, ale neskoršie jazykové znenia nemôžu rozšíriť alebo obmedziť rozsah pôsobnosti aktov Únie, ktoré týmto jazykovým verziám predchádzajú.

                     (7)

                     Z nemeckého, francúzskeho, talianskeho a holandského jazykového znenia vyplýva, že úmyslom zákonodarcu bolo obmedziť výrobky uvedené v podpoložke KN 2403 99 10 na žuvací tabak a tabakové výrobky, ktoré možno vdychovať nosom. S cieľom zabezpečiť jednotný výklad KN v celej Únii, a tak zabezpečiť právnu istotu, by sa znenie podpoložky 2403 99 10 preto malo zmeniť s cieľom objasniť, že význam výrazu „snuff“ by sa mal obmedziť na šnupací tabak.

                     (8)

                     Nariadenie (EHS) č. 2658/87 by sa preto malo zodpovedajúcim spôsobom zmeniť.

                     (9)

                     Opatrenia stanovené v tomto nariadení sú v súlade so stanoviskom Výboru pre Colný kódex,

               PRIJALA TOTO NARIADENIE:

            Článok 1

                        Riadok pre číselný znak KN „2403 99 10“ v kapitole 24 časti 2 kombinovanej nomenklatúry uvedenej v prílohe I k nariadeniu (EHS) č. 2658/87 sa nahrádza takto:

                                       „2403 99 10

                                       — Žuvací a šnupací tabak (tabak na užívanie nosom)

                                       41,6

                                       —“

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 1. januára 2021.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. mája 2020

                  Za Komisiu

                  v mene predsedníčky

               Philip KERMODE

                  poverený generálny riaditeľ

                  Generálne riaditeľstvo pre dane a colnú úniu

            (1)  Ú. v. ES L 256, 7.9.1987, s. 1.

            (2)  Nariadenie Rady (EHS) č. 950/68 z 28. júna 1968 o Spoločnom colnom sadzobníku (Ú. v. ES L 172, 22.7.1968, s. 1).


title: Vykonávacie nariadenie Komisie (EÚ) 2020/713 z 27. mája 2020, ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín

text:
                  29.5.2020

                  SK

                  Úradný vestník Európskej únie

                  L 167/3

         VYKONÁVACIE NARIADENIE KOMISIE (EÚ) 2020/713
         z 27. mája 2020,
         ktorým sa mení nariadenie (ES) č. 1484/95, pokiaľ ide o stanovenie reprezentatívnych cien v sektoroch hydinového mäsa a vajec a pre vaječný albumín
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 183 písm. b),
         so zreteľom na nariadenie Európskeho parlamentu a Rady (EÚ) č. 510/2014 zo 16. apríla 2014, ktorým sa stanovujú obchodné opatrenia uplatniteľné na určitý tovar vznikajúci spracovaním poľnohospodárskych výrobkov a ktorým sa zrušujú nariadenia Rady (ES) č. 1216/2009 a (ES) č. 614/2009 (2), a najmä na jeho článok 5 ods. 6 písm. a),
         keďže:

                     (1)

                     Nariadením Komisie (ES) č. 1484/95 (3) sa stanovili pravidlá uplatňovania systému dodatkových dovozných ciel a reprezentatívne ceny v sektoroch hydinového mäsa a vajec a pre vaječný albumín.

                     (2)

                     Z pravidelnej kontroly údajov, z ktorých sa vychádza pri stanovovaní reprezentatívnych cien výrobkov v sektoroch hydinového mäsa a vajec a pre vaječný albumín, vyplýva, že reprezentatívne ceny pre dovoz niektorých výrobkov treba zmeniť, pričom sa zohľadňujú rozdiely v cenách v závislosti od pôvodu.

                     (3)

                     Nariadenie (ES) č. 1484/95 by sa preto malo zodpovedajúcim spôsobom zmeniť.

                     (4)

                     Treba zabezpečiť, aby sa toto opatrenie začalo uplatňovať čo najskôr po sprístupnení aktualizovaných údajov, a preto by toto nariadenie malo nadobudnúť účinnosť dňom jeho uverejnenia,

               PRIJALA TOTO NARIADENIE:

            Článok 1
            Príloha I k nariadeniu (ES) č. 1484/95 sa nahrádza textom uvedeným v prílohe k tomuto nariadeniu.

            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 27. mája 2020

                  Za Komisiu

                  v mene predsedníčky

               Wolfgang BURTSCHER

                  generálny riaditeľ

                  Generálne riaditeľstvo pre poľnohospodárstvo a rozvoj vidieka

            (1)  Ú. v. EÚ L 347, 20.12.2013, s. 671.

            (2)  Ú. v. EÚ L 150, 20.5.2014, s. 1.

            (3)  Nariadenie Komisie (ES) č. 1484/95 z 28. júna 1995 stanovujúce podrobné pravidlá na zavedenie systému dodatkových dovozných ciel a stanovenie reprezentatívnych cien v sektoroch hydinového mäsa a vajec a pre vaječný albumín a ktorým sa ruší nariadenie č. 163/67/EHS (Ú. v. ES L 145, 29.6.1995, s. 47).

            PRÍLOHA

                     „PRÍLOHA I

                                 Číselný znak KN

                                 Opis tovaru

                                 Reprezentatívna cena
                                 (v EUR/100 kg)

                                 Zábezpeka podľa článku 3
                                 (v EUR/100 kg)

                                 Pôvod  (1)

                                 0207 12 90

                                 Mrazené trupy z hydiny druhu Gallus domesticus, známe ako „kurčatá 65 %“

                                 134,8

                                 0

                                 AR

                                 0207 14 10

                                 Mrazené vykostené kusy z hydiny druhu Gallus domesticus

                                 213,7
                                 192,9
                                 260,7
                                 219,0

                                 26
                                 34
                                 12
                                 24

                                 AR
                                 BR
                                 CL
                                 TH

                                 1602 32 11

                                 Nevarené prípravky z hydiny druhu Gallus domesticus

                                 207,7

                                 24

                                 BR

               (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7).“


title: Vykonávacie nariadenie Komisie (EÚ) 2020/714 z 28. mája 2020, ktorým sa mení vykonávacie nariadenie (EÚ) 2020/466, pokiaľ ide o používanie elektronickej dokumentácie na vykonávanie úradných kontrol a iných úradných činností a obdobie uplatňovania dočasných opatrení (Text s významom pre EHP)

text:
                  29.5.2020

                  SK

                  Úradný vestník Európskej únie

                  L 167/6

         VYKONÁVACIE NARIADENIE KOMISIE (EÚ) 2020/714
         z 28. mája 2020,
         ktorým sa mení vykonávacie nariadenie (EÚ) 2020/466, pokiaľ ide o používanie elektronickej dokumentácie na vykonávanie úradných kontrol a iných úradných činností a obdobie uplatňovania dočasných opatrení
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 141 ods. 1,
         keďže:

                     (1)

                     Nariadenie (EÚ) 2017/625 stanovuje okrem iného pravidlá vykonávania úradných kontrol a iných úradných činností príslušnými orgánmi členských štátov. Takisto splnomocňuje Komisiu, aby prostredníctvom vykonávacieho aktu prijala primerané dočasné opatrenia potrebné na obmedzenie rizík pre zdravie ľudí, zvierat a rastlín a pre dobré životné podmienky zvierat, ak má dôkaz o vážnom narušení kontrolného systému členského štátu.

                     (2)

                     S cieľom riešiť osobitné okolnosti v dôsledku prebiehajúcej krízy týkajúcej sa ochorenia spôsobeného koronavírusom (COVID-19) vykonávacie nariadenie Komisie (EÚ) 2020/466 (2) umožňuje členským štátom uplatňovať dočasné opatrenia v súvislosti s úradnými kontrolami a inými úradnými činnosťami. Na základe uvedeného vykonávacieho nariadenia sa úradné kontroly a iné úradné činnosti týkajúce sa úradných certifikátov a úradných potvrdení môžu za určitých podmienok vykonávať na elektronickej kópii takýchto certifikátov alebo potvrdení.

                     (3)

                     S cieľom zabezpečiť plynulý obchod by sa malo objasniť, že úradné kontroly a iné úradné činnosti sa môžu vykonávať na kópii originálu certifikátov alebo potvrdení, ktorá sa poskytla určitými elektronickými prostriedkami. Okrem toho by sa malo objasniť, že povinnosť predložiť originál týchto dokumentov hneď, ako to bude technicky možné, sa neuplatňuje, ak sa úradné kontroly a iné úradné činnosti vykonávajú na základe elektronických údajov, ktoré boli vytvorené a predložené v rámci obchodného kontrolného a expertného systému (TRACES).

                     (4)

                     Niektoré členské štáty informovali Komisiu a ostatné členské štáty o tom, že vážne narušenia fungovania ich systémov kontroly vzhľadom na krízu spojenú s ochorením COVID-19 a ťažkosti pri vykonávaní úradných kontrol a iných úradných činností budú trvať aj po 1. júni 2020. S cieľom riešiť tieto vážne narušenia a uľahčiť plánovanie a vykonávanie úradných kontrol a iných úradných činností počas krízy spojenej s ochorením COVID-19 by sa obdobie uplatňovania vykonávacieho nariadenia (EÚ) 2020/466 malo predĺžiť do 1. augusta 2020.

                     (5)

                     Vykonávacie nariadenie (EÚ) 2020/466 by sa preto malo zodpovedajúcim spôsobom zmeniť.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Vykonávacie nariadenie (EÚ) 2020/466 sa mení takto:

                        1.

                        Článok 4 sa nahrádza takto:

                           „Článok 4

                              1.   Úradné kontroly a iné úradné činnosti týkajúce sa úradných certifikátov a úradných potvrdení sa môžu výnimočne vykonávať:

                                          a)

                                          na kópii originálu takýchto certifikátov alebo potvrdení, ktoré sa elektronicky sprístupnia, za predpokladu, že osoba zodpovedná za predloženie úradného certifikátu alebo úradného potvrdenia predloží príslušnému orgánu vyhlásenie potvrdzujúce, že originál úradného certifikátu alebo úradného potvrdenia sa predloží hneď, ako to bude technicky možné, alebo

                                          b)

                                          na elektronických údajoch z takýchto certifikátov alebo potvrdení, ak takéto údaje vytvoril a predložil príslušný orgán v systéme TRACES.

                              2.   Pri vykonávaní úradných kontrol a iných úradných činností uvedených v odseku 1 tohto článku príslušný orgán zohľadní riziko nesúladu dotknutých zvierat a tovaru, ako aj záznamy prevádzkovateľov z minulosti, pokiaľ ide o výsledok úradných kontrol vykonaných u nich a dodržiavanie pravidiel uvedených v článku 1 ods. 2 nariadenia (EÚ) 2017/625 z ich strany.“

                        2.

                        V článku 6 sa druhý odsek nahrádza takto:

                                    „Uplatňuje sa do 1. augusta 2020.“

            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 2. júna 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. mája 2020

                  Za Komisiu

                  predsedníčka

               Ursula VON DER LEYEN

            (1)  Ú. v. EÚ L 95, 7.4.2017, s. 1.

            (2)  Vykonávacie nariadenie Komisie (EÚ) 2020/466 z 30. marca 2020 o dočasných opatreniach na obmedzenie rizík pre zdravie ľudí, zvierat a rastlín a pre dobré životné podmienky zvierat počas určitých vážnych narušení kontrolných systémov členských štátov v dôsledku ochorenia spôsobeného koronavírusom (COVID-19) (Ú. v. EÚ L 98, 31.3.2020, s. 30).